Лъчезар Станчев
Водата в тръбата

chitanka.info

Баща ми работи ей там в планината.

Заварих го — той заварява тръбата.

— Защо така, татко, тръбите завърза?

— Ще пуснем водата надолу да бърза,

надолу през урвите, мое момче,

денонощно безспир да тече!

— Къде да отиде? Где пращаш я ти?

— В онази юзина!

— Защо?

— Да върти

голяма турбина,

която с въртение ток произвежда.

— А тока от нея къде се отвежда?

— По дългите жици далеч в равнината

лети в градовете, достига селата.

— Какво прави тока

по земята широка?

— Той движи трамваите, бързия влак,

той лампите пали в среднощния мрак,

той в къщите влиза по тайна пътечка

да стопли котлон, електрическа печка.

— Колко силна била и полезна водата,

дето слиза в тръбата от връх планината!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.